ดาวโจนส์ฟิวเจอร์พุ่งกว่า 100 จุด ขานรับอังกฤษ-EU บรรลุข้อตกลง Brexit
ดาวโจนส์ฟิวเจอร์พุ่งกว่า 100 จุด ขานรับอังกฤษ-EU บรรลุข้อตกลง Brexit
ดาวโจนส์ฟิวเจอร์พุ่งกว่า 100 จุด ขานรับอังกฤษ-EU บรรลุข้อตกลง Brexit
17 ต.ค. 2562

ผู้สื่อข่าวรายงานว่า ดัชนีดาวโจนส์ฟิวเจอร์พุ่งขึ้นกว่า 100 จุดในวันนี้(17ต.ค.62) โดยได้ปัจจัยหนุนจากรายงานข่าวที่ว่า อังกฤษ และสหภาพยุโรป (EU) สามารถบรรลุข้อตกลงของอังกฤษในการถอนตัวจากสหภาพยุโรป (Brexit) ขณะที่นักลงทุนจับตาข้อมูลเศรษฐกิจของสหรัฐในวันนี้ ซึ่งรวมถึงจำนวนผู้ขอรับสวัสดิการว่างงานรายสัปดาห์
โดย ณ เวลา 18.10 น.ตามเวลาไทยในวันนี้ ดัชนีดาวโจนส์ฟิวเจอร์พุ่งขึ้น 101 จุด หรือ 0.37% แตะที่ระดับ 27,041 จุด
นักลงทุนคลายความกังวลเกี่ยวกับสถานการณ์ Brexit หลังจากนายบอริส จอห์นสัน นายกรัฐมนตรีอังกฤษ ได้ทวีตข้อความว่า อังกฤษ และ EU ได้บรรลุข้อตกลง Brexit แล้ว โดยระบุว่าเป็นข้อตกลงใหม่ที่เยี่ยมยอด ขณะที่นายฌอง คล้อด ยุงเกอร์ ประธานคณะกรรมาธิการยุโรปได้ยืนยันเช่นกันว่าทั้งสองฝ่ายได้บรรลุข้อตกลงร่วมกันแล้ว
รายงานข่าวระบุว่า อังกฤษ และ EU ได้ทำงานร่วมกันในประเด็นเรื่องกฎหมายของข้อตกลงดังกล่าว ซึ่งยังต้องได้รับการอนุมัติจากทั้งรัฐสภาของสหราชอาณาจักรและรัฐสภายุโรป
สำหรับเนื้อหาในข้อตกลงที่ได้มีการทบทวนแล้วนั้น ระบุว่า ทั้งสองฝ่ายเห็นชอบที่จะจัดทำข้อตกลงการค้าเสรีแบบวงกว้าง บรรลุข้อตกลงเรื่องบริการที่เหนือกว่าระดับขององค์การการค้าโลก เห็นชอบในเรื่องความเท่าเทียมกันของบริษัทที่ให้บริการด้านการเงิน เปิดทางให้มีการเคลื่อนย้ายเงินทุนอย่างเสรี จัดตั้งระบบการเดินทางแบบไม่ต้องใช้วีซ่าสำหรับการเข้าประเทศในระยะสั้น และให้คำมั่นในเรื่องมาตรฐานระดับสูงที่เกี่ยวกับการให้ความช่วยเหลือของรัฐ การแข่งขัน สวัสดิการ ภาษี และประเด็นด้านสิ่งแวดล้อมต่างๆ
นักลงทุนจับตาข้อมูลเศรษฐกิจของสหรัฐในวันนี้ ซึ่งรวมถึงจำนวนผู้ขอรับสวัสดิการว่างงานรายสัปดาห์, ตัวเลขการเริ่มสร้างบ้านและการอนุญาตก่อสร้างเดือนก.ย., ดัชนีการผลิตเดือนต.ค.จากเฟดฟิลาเดลเฟีย และการผลิตภาคอุตสาหกรรม-อัตราการใช้กำลังการผลิตเดือนก.ย.
นอกจากนี้ นักลงทุนยังติดตามสถานการณ์การค้าระหว่างสหรัฐและจีน โดยล่าสุดประธานาธิบดีโดนัลด์ ทรัมป์ เปิดเผยว่า ข้อตกลงการค้ากับจีนนั้น อาจจะไม่มีการลงนามกันจนกว่าที่ตนเองจะประชุมร่วมกับประธานาธิบดีสี จิ้นผิง ในการประชุมสุดยอดเอเปค ซึ่งจะจัดขึ้นที่ประเทศชิลีในเดือนพ.ย.นี้